Regionsudvalgets udtalelse om »Forslag til Rådets beslutning om telematiknet mellem administrationer til brug i forbindelse med statistikker over udveksling af goder mellem medlemsstater (EDICOM)« (97/C 34/06)

REGIONSUDVALGET har -

under henvisning til Kommisionens forslag til Rådets (KOM(93) 73 endelig udg. - SYN 454) (),

under henvisning til Rådets beslutning af 11. juli 1994 (),

under henvisning til EF-Domstolens afgørelse af 26. marts 1996, der omstøder Rådets beslutning, idet det rigtige retsgrundlag ifølge afgørelsen er traktatens artikel 129 D, stk. 3, og ikke artikel 235,

under henvisning til Rådets beslutning af 15. maj 1996 om i henhold til artikel 129 D, stk. 3, og artikel 198 C i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til sin beslutning af 8. marts 1996 om at henvise det forberedende arbejde til Underudvalg 3 »Transport og Kommunikationsnet«,

under henvisning til Underudvalg 3's forslag til Regionsudvalgets udtalelse, som blev vedtaget den 18. juli 1996 med Esa Latva-Rasku som ordfører (CdR 243/96 rev.) -

på den 14. plenarforsamling den 18.-19. september (mødet den 19. september) enstemmigt vedtaget følgende udtalelse.

1. Indledning

1.1. Handelen med varer mellem medlemsstaterne er steget til ca. to tredjedele af medlemsstaternes samlede udenrigshandel.

1.2. Med det indre marked er man gået over til at indsamle data direkte fra virksomhederne om den varehandel, der overskrider de fastlagte tærskelværdier. Tidligere fik man oplysningerne om medlemsstaternes samlede udenrigshandel fra toldmyndighederne. Kilderne til det nuværende system for udarbejdelse af statistikker er i praksis de hundredetusinder af virksomheder rundt om i EU.

1.3. Med henblik på udarbejdelse af statistikker vedrørende varehandelen i det indre marked har man etableret INTRASTAT-systemet, der bygger på månedlige indberetninger fra medlemsstaterne.

1.4. EDICOM-programmet er iværksat med henblik på at udvikle overførslen af data mellem virksomhederne og INTRASTAT-systemet (det fælles telematiknet vedrørende varehandel) og omfatter bl.a. følgende:

- planlægning og udvikling af programmel til indsamling og overførsel af data samt hjælp til medlemsstaterne med henblik på at få virksomhederne til at tage dette programmel i anvendelse;

- planlægning og udvikling af programmel til modtagelse og behandling af data samt hjælp til at få de regionale og nationale myndigheder og EU-myndigheder, der har ansvaret for indsamling af statistiske oplysninger, til at tage dette programmel i anvendelse;

- planlægning og udvikling af protokoller for informationsudveksling på basis af europæiske og internationale standarder;

- planlægning og beskrivelse af metoder, protokoller og aftaler, der skal anvendes i forbindelse med udvekslingerne;

- bevidstgørelse af dem, der udbyder programmel og tillægstjenester, for så vidt angår de krav, der stilles til statistikker, såvel nationalt som på EU-niveau.

1.5. Såvel i organiseringen af dataindsamlingen som i den datateknik, som de nationale statistiske kontorer og virksomheder har til rådighed, er der stor forskelle medlemsstaterne imellem.

1.6. I EDICOM forsøger man at lægge hovedvægten på den praktiske gennemførelse. Dette gør, at projektet adskiller sig fra flere andre programmer, der vedrører etableringen af telematiknet mellem administrationer.

1.7. I forbindelse med etableringen af et statistiksystem for handelen på det indre marked har Kommissionen også været opmærksom på, at man kan indsamle data, der kan være til gavn for den regionale udvikling. Her skal man huske på, at man som regional indikator i nogle medlemsstater bruger placeringen af den virksomhed, der står for eksporten af en vare, hvorfor statistikken ikke nødvendigvis giver et rigtigt billede af den regionale fordeling af den vareproduktion, der ender på det indre marked.

REGIONSUDVALGETS BEMÆRKNINGER OG INITIATIVER

2. Behovet for aktuelle statistiske oplysninger

2.1. Med henblik på samordning af Fællesskabets og medlemsstaternes politiske foranstaltninger er det nødvendigt at indsamle oplysninger om varehandelen mellem medlemsstaterne. For så vidt angår beslutningsprocessen er det helt centralt, at statistikken over den indre EU-handel er så aktuel som muligt, således at man tilstrækkeligt hurtigt kan reagere på ændringer.

2.2. I Fællesskabet har man som målsætning at have statistikken over den indre EU-handel færdig senest 10 uger efter, dataene er indløbet. Dette mål kan kun nås, hvis man udvikler procedurer, der tager udgangspunkt i moderne datateknik, og hvis dataene kun indlæses én gang, nemlig ved kilden.

2.3. Telematiknet gør det muligt i fællesskab med de mest avancerede brugere at udvikle stikprøvesystemer, hvor de oplysninger, der er vigtigst for beskrivelsen af situationen inden for den indre EU-handel og eventuelle ændringer, med tilstrækkelig stor sikkerhed kan udarbejdes på mindre end 10 uger.

2.4. For at mindske arbejdet med at indsamle og bearbejde de nødvendige data bør man også anvende sekundære statistiske kilder. Ligheden mellem statistikken for den indre EU-handel og momsdatasystemet gør det f.eks. muligt at udvikle procedurer, der ikke blot gavner de statistiske kontorer, men også de oplysningspligtige virksomheder.

3. Det statistiske system og virksomhederne

3.1. Grundprincippet for udformningen af et statistisk informationssystem bør være, at de administrative data udnyttes maksimalt, så man undgår dobbeltindsamling af information. De økonomiske aktører bør kun anmodes om at levere statistiske oplysninger inden for områder af almen interesse, og de oplysningspligtige bør orienteres om, hvorfor og til hvilket formål de skal indsamle informationer.

3.2. Inden for rammerne af EDICOM har man allerede udviklet værktøjer til udarbejdelse og videreformidling af data i virksomhederne. Eftersom dette navnlig er arbejdsbesparende for myndighederne (såvel på regionalt og nationalt plan som på EU-niveau), finder Regionsudvalget det vigtigt, at indførelsen af dette programmel ikke påfører virksomhederne ekstra omkostninger.

3.3. Sådant programmel kan have særlig stor betydning for små og mellemstore virksomheder, hvis det kan reducere udgifterne til eksperthjælp i forbindelse med import og eksport. Regionsudvalget understreger betydningen af disse værktøjer, især i regioner, hvor der ikke er eksperthjælp at få i udenrigshandelsspørgsmål. Det gælder navnlig de små og mellemstore virksomheder. Målet er at hjælpe dem med at etablere et informationssystem, der støtter import- og eksportaktiviteter.

3.4. Selv EU-handelen i forholdsvis små virksomheder kan i dag antage et omfang, så virksomhederne bliver omfattet af statistikken. Ofte har disse virksomheder slet ikke specifikt administrativt personale; alle tager del i såvel produktudvikling som produktion. I så fald kan det offentliges krav om statistiske data alvorligt undergrave virksomhedernes drift.

3.5. Foruden Fællesskabet og medlemsstaterne har også den private sektor, navnlig de oplysningspligtige selv, stor interesse i de bearbejdede data. Derfor skal der i programmet satses på udvikling af praktiske og prisbillige systemer for tilbagesendelse af data. I fremtiden skal man stræbe efter, at oplysningspligtige og myndigheder med ansvar for den regionale udvikling, via telematiknettene hurtigt og billigt kan få adgang til statistisk feedback.

3.6. Regionsudvalget finder, at programmel, der er udviklet til gavn for virksomheder i det mindste indirekte fremmer gennemførelsen af regionale og lokale strategier i relation til informationssamfundet.

4. De anvendte standarder og teknologien

4.1. Regionsudvalget peger endvidere på, at virksomhedernes og de statistiske kontorers forskellige datasystemer let skal kunne kobles til det statistiske system for den indre EU-handel. En udnyttelse af denne mulighed forudsætter en fastlæggelse af grænseflader, som er baseret på europæiske standarder, for så vidt angår den dataoverførsel, der sker på regionalt, nationalt og fælles niveau, således at man regionalt og nationalt i overensstemmelse med subsidiaritetsprincippet kan gennemføre løsninger alt efter de stedlige forudsætninger.

4.2. Gennem kontakter med andre udviklingsprojekter skal man sikre, at de oplysningspligtige i fremtiden ved at anvende samme applikation og samme user interface kan honorere flest mulige af de krav, myndighederne stiller, for så vidt angår overførsel af data.

5. Konklusioner

5.1. Regionsudvalget finder det vigtigt og nyttigt, at Fællesskabet støtter etableringen af telematiknet for statistik vedrørende varehandelen mellem medlemsstaterne.

5.2. For at undgå overlapning og brug af forskellige standarder skal der samarbejdes tæt med andre ansvarlige administrationer, der arbejder med projekter vedrørende udvikling af telematiknet.

5.3. EDICOM-programmet og de praktiske værktøjer, som er udviklet inden for rammerne af tilsvarende projekter, er nødvendige, hvis virksomhederne skal kunne honorere de krav, myndighederne stiller til dem. EDICOM's kobling til projekter på et højere niveau kan efter Regionsudvalgets opfattelse i den nuværende fase være en hæmsko for små og mellemstore virksomheder og dermed for opfyldelsen af de regionale behov.

5.4. Efter Regionsudvalgets opfattelse bør udviklingsarbejdet ikke blot tage sigte på indsamling af data, men også på at sende de behandlede data tilbage til regionerne og de lokale myndigheder - hurtigt og i en form, der tjener deres aktiviteter. Systemet bør i øvrigt give adgang til de billigste og mest brugervenlige telematiknet og edb-programmer, således at små og mellemstore virksomheder i en hvilken som helst region får let adgang til den information, som EDICOM stiller til rådighed. Nærmere bestemt bør informationen være tilgængelig via internettet.

5.5. For så vidt angår etableringen af telematiknet for statistik vedrørende varehandelen på det indre EU-marked, ser Regionsudvalget det som en mangel, at der i dokumenterne ikke er et detaljeret overslag over nettenes økonomiske nytte for såvel Fællesskabet som for medlemsstaterne og virksomhederne (herunder de små og mellemstore virksomheder).

5.6. For at undgå unødigt dobbeltarbejde, navnlig i de implicerede SMV'er, anmoder Regionsudvalget Kommissionen om at analysere EDICOM's omkostningseffektivitet i relation til den lokale og regionale dimension, ligesom Regionsudvalget udbeder sig en rapport herom fra Kommissionen.

Bruxelles, den 19. september 1996.

Pasqual MARAGALL i MIRA

Formand for Regionsudvalget

() EFT nr. C 87 af 27. 3. 1993, s. 10.

() EFT nr. L 183 af 19. 7. 1994, s. 42.